SABUY 1 ปี พุ่ง 1,500%
ย้อนกลับไปเมื่อ 12 ม.ค.64 วันนั้นราคาหุ้นของ SABUY ปิดที่ 1.97 บาทต่อหุ้น ผ่านมาครบ 1 ปี ราคาหุ้นสบายฯ ขึ้นมาปิดที่ 32.25 บาท
ย้อนกลับไปเมื่อ 12 ม.ค.64 วันนั้นราคาหุ้นของ SABUY ปิดที่ 1.97 บาทต่อหุ้น ผ่านมาครบ 1 ปี ราคาหุ้นสบายฯ ขึ้นมาปิดที่ 32.25 บาท
13 ม.ค. 2565

ย้อนกลับไปเมื่อวันที่ 12 มกราคม 2564
วันนั้นราคาหุ้นของ SABUY บมจ.สบาย เทคโนโลยี ปิดที่ 1.97 บาทต่อหุ้น
ผ่านมาถึงวานนี้ (12 ม.ค. 65) หรือครบ 1 ปีพอดี
ราคาหุ้นสบายฯ ขึ้นมาปิด 32.25 บาท
หรือเท่ากับว่าในรอบ 1 ปีพอดี ราคาหุ้นสบายฯ ขึ้นมาถึง 1,537%
สมมุติว่า วันนี้เมื่อปี 2564 ใครที่ลงทุนหุ้นตัวนี้ไว้ด้วยมูลค่า 1 ล้านบาท
ผ่านมาถึงวานนี้ เงินในพอร์ตของเขาที่ลงทุนในหุ้นสบายฯ จะมีมูลค่าเพิ่มขึ้นมาเป็น 150 ล้านบาท
หากลงทุน 100 ล้านบาท ตัวเลขจะขยับขึ้นมาเป็น 1,500 ล้านบาท
คำถามที่นักลงทุนหลายท่านอาจจะอยากถาม
นั่นคือ มีนักลงทุนท่านใดที่ทนถือตั้งแต่ราคา 1.97 บาท มาเรื่อย ๆ จนถึงราคาที่ขึ้นมาปิดวานนี้ 32.25 บาท หรือไม่
ความเห็นส่วนตัวนั้น คิดว่า “มี”
และน่าจะเป็นนักลงทุนรายใหญ่
ส่วนรายย่อย อาจจะมีบ้างเล็กน้อย
ย้อนกลับมาวันที่สบายฯ นำหุ้นเข้าซื้อขายในตลาดหลักทรัพย์ฯ วันแรก
ราคาไอพีโอของ SABUY อยู่ที่ 2.50 บาท ต่อหุ้น
เข้าซื้อขายวันแรก 11 พฤศจิกายน 2563
วันแรกที่เข้าเทรด ราคาเปิด 2.50 บาท เท่ากับ ไอพีโอพอดี
ก่อนที่ราคาจะขึ้นไปสูงสุด 2.62 บาท หลังจากนั้นไม่กี่วินาที ราคาหุ้นได้ร่วงลงอย่างรวดเร็ว และปิดตลาดในวันแรกของการเข้าเทรดที่ระดับ 1.87 บาท (ลงไปต่ำสุด 1.82 บาท)
ในช่วงที่หุ้นสบายฯ กำลังเข้าซื้อขายวันแรก
มีกระแสข่าวออกมาว่า นักลงทุนรายใหญ่ของสบายฯ เกิดการ “ไฝว้” กัน
และการที่ราคาหุ้นลงมาต่ำกว่าราคาจองค่อนข้างมาก
ก็มาจากการ “ไฝว้” กันของรายใหญ่
ส่วนข้อเท็จจริงเป็นไปตามกระแสข่าวหรือเปล่านั้น ไม่ทราบจริง ๆ
ทว่า การที่ราคาหุ้นลงไปต่ำกว่าราคาไอพีโอ
นั่นหมายความว่ามีนักลงทุนที่มีหุ้นในราคาต่ำกว่าไอพีโอ ขายออกมา ทำให้เกิดการ “แพนิก” จนมีนักลงทุนรายอื่น โดยเฉพาะรายย่อยขายตาม ๆ กันออกมา
ราคาหุ้นของสบายฯ ยืนต่ำกว่า 2.50 บาท (IPO) เกือบ 3 เดือน
ก่อนที่ราคาหุ้นจะค่อย ๆ ขยับขึ้นมายืนเหนือ 2.50 บาท เมื่อวันที่ 23 กุมภาพันธ์ 2564
หลังจากนั้นราคาหุ้นได้ขยับเพิ่มขึ้นมาเรื่อย ๆ
ท่ามกลางปัจจัยเชิงบวกจากแผนธุรกิจของสบายฯ ที่ออกมาต่อเนื่อง
ราคาหุ้นสบายฯ ถูกกระชากขึ้นมาแรง ๆ อีกครั้งในช่วงต้นเดือนพฤศจิกายน 2564 ที่ขณะนั้นราคาอยู่ประมาณ 10 บาท
นับจากนั้นราคาหุ้นได้ขยับขึ้นมาแรงต่อเนื่อง
กระทั่งวานนี้ถึงมาทำนิวไฮที่ระดับ 32.50 บาท และมาปิดที่ 32.25 บาท
มีประเด็นที่น่าสนใจคือ บริษัทหลักทรัพย์ บัวหลวง จำกัด (มหาชน) หรือ BLS ได้ออกบทวิเคราะห์ของหุ้นสบายฯ มาแบบต่อเนื่อง
พร้อมกับวิเคราะห์ถึงพัฒนาที่สำคัญของหุ้นตัวนี้และแนวโน้มในอนาคต
ขณะเดียวกัน ได้มีการขยับราคาเป้าหมายของหุ้นสบายฯ ขึ้นมาเป็นลำดับ
ช่วงปลายปี 2564 หลักทรัพย์บัวหลวง ให้ราคาเป้าหมาย SABUY ไว้ที่ 23 บาท
ก่อนที่จะขยับขึ้นมาเป็น 35 บาท ในวันที่ 4 มกราคม 2565
ล่าสุดวานนี้ หลักทรัพย์บัวหลวง ได้ออกบทวิเคราะห์หุ้นสบายฯ อีกครั้ง
ด้วยการตั้งคำถามว่า What’s new?
หลังจากนั้น มีการระบุถึงข้อมูลของบริษัทเกี่ยวกับแผน SABUYverse จักรวาล SABUY เปิดตัว 7 สะดวก 7 Smart และ 7 Rising stars
แผน 7 สะดวก 7 SMART และ 7 Rising Stars ที่ว่านี้
หลักทรัพย์บัวหลวง บอกว่า ยังมีหลายธุรกิจที่ยังไม่รวมในประมาณการ เช่น ร้านสะดวกซื้อ, EV Charger, Digital Asset
ผู้บริหารประเมินรายได้เติบโต 100% สูงกว่าที่บัวหลวงคาดปัจจุบันที่ 80%
บัวหลวงประเมินกำไรในปี 2565 มีโอกาสทะลุจากระดับประมาณการที่ 606 ล้านบาท เติบโต 200% เป็น 800-1,000 ล้านบาท
และปี 2566 มีโอกาสแตะ 1,200–1,500 ล้านบาท
หรือทำให้การเติบโตของกำไรเฉลี่ยต่อปี 2564-2566 จะอยู่ที่มากกว่า 145% อิง PEG ที่ 0.5 เท่า (บางสถานการณ์ PEG จะสำคัญกว่า PE) จะคิดเป็นราคาเป้าหมายที่ 42 บาท
ทว่า หากอิงที่ 0.7 เท่า (ค่าเฉลี่ยกลุ่ม) จะอยู่ที่ 60 บาท (หรือ 70 บาทตามธีม 7 7 7 จะอิง PEG ที่ 0.8 เท่า)
นอกจากปัจจัยหนุนด้านพื้นฐานแล้ว SABUY มีโอกาสเข้า SET100
และหากราคาปรับขึ้นระดับ 50 บาท มีโอกาสเข้า SET50 หนุน Flow ของเม็ดเงินที่มีโอกาสไหลเข้าอย่างต่อเนื่อง
นี่คือปรากฏการณ์เชิงบวกของสบายฯ ในมุมมองของนักวิเคราะห์
ที่กำลังจะเกิดขึ้นอีก